Ei ole õige jaatavat mõtet väljendada eitusega. Mis on järgnevais näiteis loogikavastane?  * Mida ma ei küsiks, ikka ei tule selget vastust. (Kust peakski vastus tulema, kui pole küsitud?)  * Nii kurb kui see ka pole, on asjad sassis. (Siis on ju hästi, kui sassis asjad ei tekita kurbust.)  * Ükskõik kuidas ma ei kõnele, keegi ei kuula mu sõna. (Sõnakuulmatusega ei ole siin tegemist, sest pole ju midagi  öeldud.)  * Kui hoolikalt ta ka ei seleta, ikka ei saada temast aru. (Kuidas saab aru saada, kui ei ole seletatud?)  * Noor neiu on alati kaunis, ükskõik mida tal seljas ei ole. (See on vist õige lause. Muidu kunstnikud ei maaliks akte.)